**Informatīvais ziņojums**

**par Eiropas Savienības iekšlietu ministru**

**2020.gada 8.oktobra neformālajā videokonferences sanāksmē iekļautajiem jautājumiem**

**I. Sanāksmes darba kārtība**

2020.gada 8.oktobrī Vācijas prezidentūra Eiropas Savienības (turpmāk – ES) Padomē (turpmāk – Prezidentūra) organizē ES iekšlietu ministru neformālo videokonferences sanāksmi, kurā ir iekļauti šādi diskusiju jautājumi:

* ***Jaunais Migrācijas un patvēruma pakts***

Komisija šā gada 23.septembrī nāca klajā ar **jauno Migrācijas un patvēruma paktu**, kā arī ar to saistītiem tiesību aktiem un nelikumdošanas iniciatīvām.

Komisija uzskata, ka sagatavotā pakotne nodrošinās vispusīgu pieeju, atzīstot, ka nepieciešams progress visās – migrācijas, patvēruma, integrācijas un robežu pārvaldības jomās un ciešāka mijiedarbība starp procedūrām, kas tiek īstenotas to ietvaros.

Pakta mērķis ir samazināt nedrošus un nelegālus migrācijas maršrutus un veicināt ilgtspējīgus un drošus legālās migrācijas ceļus. Paralēli tam uzmanība tiks veltīta arī ES partnerībai ar trešajām valstīm. Pakotne balstās uz progresu un kompromisiem, kuri jau ir tikuši panākti diskusijās par Komisijas iepriekšējiem, 2016.gada priekšlikumiem kopējās Eiropas patvēruma sistēmas reformai.

Šā gada 8.oktobra ES iekšlietu ministru neformālajā videokonferences sanāksmē plānota Pakta un ar to saistīto dokumentu pirmā prezentācija dalībvalstīm, kā arī diskusija par turpmākām darba metodēm un plānoto laika grafiku iespējamo vienošanos panākšanai. Sanāksmes laikā nav plānotas diskusijas par priekšlikumu saturu. Ņemot vērā to, sanāksme ir neformāla, nekādi oficiāli lēmumi tajā netiks pieņemti.

Dalībai sanāksmē sagatavota nacionālā pozīcija.

* ***Eiropas Policijas partnerība***

Covid-19 pandēmija ir parādījusi, cik būtiska ir tieša un digitāla pārrobežu sadarbība starp policijas spēkiem. Ievērojot minēto, Prezidentūra vēlas uzlabot sadarbību starp policijas iestādēm, izmantojot **Eiropas Policijas partnerības** ietvaru. Prezidentūra vēlas panākt, lai ikvienam policijas darbiniekam ikvienā dalībvalstī jebkurā laikā būtu piekļuve viņam nepieciešamajai informācijai no jebkuras dalībvalsts, lai novērstu pastāvošos draudus Eiropā bez robežām.

Pirmās diskusijas par Eiropas Policijas partnerību tika noturētas šā gada 7.jūlija ES iekšlietu ministru neformālās videokonferences sanāksmē. Tajā uzmanība tika pievērsta diviem aspektiem, proti, (1) pastāvīgai informācijas pārvaldības uzlabošanai, kā arī esošo informācijas apmaiņas rīku un līgumu izmantošanas optimizēšanai un (2) Eiropola kļūšanai par stabilu informācijas un inovāciju centru. Videokonferences sanāksmē ministri faktiski vienprātīgi atbalstīja Prezidentūras idejas par pasākumiem, kā arī Eiropola centrālo lomu šajā procesā, atbalstot ideju, ka ir jāstiprina Eiropola mandāts.

Šā gada 8.oktobra ES iekšlietu ministru neformālās videokonferences sanāksmē Prezidentūra iecerējusi turpināt diskusiju par Eiropas policijas partnerības nākotni. Prezidentūra uzskata, ka ir jāstiprina Eiropas drošības arhitektūra un jāsasniedz trīs būtiski mērķi: (1) mākslīgā intelekta pēc iespējas efektīvāka izmantošana, (2) Eiropas policijas partnerības stiprināšana un (3) sadarbības stiprināšana ar trešajām valstīm. Ievērojot minēto, sanāksmes laikā ministri tiks aicināti norādīt, vai viņi piekrīt Prezidentūras identificētajiem būtiskajiem mērķiem, kā arī Padomes secinājumu sagatavošanai par attiecīgo jautājumu.

*Latvijas nostāja:*

*Latvija ir pārliecināta, ka* ***cieša, pārdomāta un uz vajadzībām balstīta pārrobežu sadarbība*** *starp dalībvalstu tiesībaizsardzības iestādēm, jo īpaši Šengenas telpā bez iekšējām robežām, ne tikai būtiski palielina vispārējo drošības stāvokli ES, bet arī sniedz lielāku drošības sajūtu ikvienam ES iedzīvotājam.*

*Latvija uzskata, ka līdz šim ir izveidoti un praksē tiek izmantoti vairāki nozīmīgi tiesībaizsardzības iestāžu pārrobežu sadarbības instrumenti, piemēram, ES Politikas cikls/EMPACT. Tādēļ pašlaik galvenais uzsvars būtu liekams uz* ***esošo attiecīgo pārrobežu sadarbības rīku un ietvaru pēc iespējas efektīvāku praktisko īstenošanu****. Šajā sakarā īpaši būtiska ir operatīva aktuālas, augstvērtīgas un pilnīgas informācijas apmaiņa starp dalībvalstīm un attiecīgos gadījumos ar ES aģentūrām. Vienlaikus būtisks nosacījums gan esošo, gan jauno iespēju izmantošanai ir* ***efektīvas darbinieku kvalifikācijas celšanas sistēmas esamība****. Līdz ar to arī šim aspektam jāturpina pievērst nepieciešamā uzmanība.*

*Latvija uzskata, ka mūsdienu digitālajā pasaulē tiesībaizsardzības mērķiem ir pēc iespējas efektīvāk jāizmanto moderno tehnoloģiju sniegtās iespējas, tostarp mākslīgais intelekts. Latvija kopumā ir pārliecināta, ka mākslīgais intelekts var piedāvāt* ***būtiskas iespējas tiesībaizsardzības mērķiem****. Vienlaikus Latvija atzīst, ka tā izmantošana var radīt* ***zināmus izaicinājumus pamattiesību ievērošanas kontekstā****, piemēram, saistībā ar datu izsekojamību un datu subjekta tiesību īstenošanu, kas pienācīgi jāņem vērā, izstrādājot mākslīgā intelekta risinājumus tiesībaizsardzības mērķiem. Ir jānodrošina datu aizsardzības noteikumu un citu tiesību un ētikas normu aizsardzība, identificējot attiecīgos riskus un ieviešot aizsardzības pasākumus, īpaši attiecībā uz masu uzraudzības tehnoloģiju un sejas atpazīšanas sistēmu izmantošanu un to iespējamo ietekmi uz demokrātiskas līdzdalības īstenošanu, tiesībām uz vārda brīvību un tiesībām uz pulcēšanās un biedrošanās brīvību.* *Šajā sakarā ir arī būtiski nodrošināt, lai attiecīgie risinājumi, cita starpā, nodrošinātu* ***datu precizitātes principa, kā arī diskriminācijas aizlieguma principa ievērošanu****.*

*Latvija piekrīt, ka ne tikai pārrobežu sadarbība starp dalībvalstu tiesībaizsardzības iestādēm, bet arī sadarbība ar trešajām valstīm ir būtiska vispārējā drošības stāvokļa palielināšanā ES, atzīstot saiknes nozīmīgumu starp iekšējo un ārējo drošību. Šajā sakarā Latvija arī vēlētos redzēt lielāku Eiropola lomu.*

*Ievērojot minēto, Latvija atbalsta Prezidentūras identificētos būtiskos mērķus, kā arī Padomes secinājumu izstrādi par attiecīgo jautājumu.*

Līdztekus šiem jautājumiem ministri tiks informēti par Komisijas un Prezidentūras plāniem turpmākas ES sadarbības attīstīšanai ar migrantu izcelsmes un tranzīta valstīm Ziemeļāfrikas un Rietumbalkānu reģionos.

Papildus tam ES Tieslietu un iekšlietu ministru padomes sanāksmes tieslietu sadaļā (šā gada 9.oktobra videokonferences sanāksmē) plānotas diskusijas par antisemītisma un naida runas apkarošanu, tai skaitā iespējām veicināt ziņošanu par konstatētajiem pārkāpumiem un uzlabot informācijas apkopošanu, lai šos pārkāpumus efektīvāk izmeklētu.

*Jāatzīmē, ka antisemītisms nav Latvijai raksturīgs naida noziegums, taču uzskatām, ka jebkura naida nozieguma mazināšanai svarīga ir sabiedrības informētība un spēja atpazīt šos noziegumus, lai par tiem varētu informēt kompetentās iestādes. Tāpat svarīgi ir nodrošināt atbilstošu apmācību tiesībsargājošo iestāžu pārstāvjiem, lai tie spētu atpazīt šos noziegumus un atbilstoši kvalificēt.*

**II. Latvijas delegācija**

Latviju sanāksmes laikā pārstāvēs Iekšlietu ministrijas valsts sekretārs Dimitrijs Trofimovs.

Iekšlietu ministrs Sandis Ģirģens

05.10.2020. 07:52

884

Eiropas lietu un starptautiskās sadarbības departamenta
Eiropas lietu nodaļas vecākā referente

E.Priedniece, 67219254

elina.priedniece@iem.gov.lv